दिल्लीमे पढ़ाइ-लिखाइक बाद नोकरी पकड़ैत धरि दस वर्ष गामसँ दूर रहलौं । एते दिन बाद गामक एकपैरियाक दर्शन भेल । मोन होइ छल सबटा पुरना इयादि झट दऽ ताजा कऽ ली । अपन बालमीत रौशनसँ कहलियै " यार, चल ने चौकपर । "
" चौकपर जा कऽ की करबहीं ? " ओ चौंकैत बाजल ।
 "कने दुर्गा जीक दर्शन कऽ लेबै आ बौना दोकानपर इलाइची बला भाँग खा लेबै । बड दिन भऽ गेल । "
"मीता आब ओ चौक नै बचलै जे तूँ देखऽ चहै छें । चारि-चारि टा शराबक दोकान खुलि गेलै । उचक्का सभक बैसकी बनि गेल छै चौक । दुर्गा मंदीरक प्रागंन मधुशाला बनल छै। आब नीक मनुख ओतऽ नै जाइ छै । "
रौशनक बात सूनि चौक आ मंदीरक दुर्भागपर कना रहल छल हमरा । 